b'\n_START_ARTICLE_\nPandadiplomati\n_START_PARAGRAPH_\nPandadiplomati er Kinas bruk av pandaer som diplomatiske gaver til andre land. Denne praksisen har eksistert s\xc3\xa5 langt tilbake som til Tang-dynastiet, da keiserinne Wu Zetian (625\xe2\x80\x93705) sendt et par pandaer til den japanske keiseren._NEWLINE_Folkerepublikken Kina brukte pandadiplomati p\xc3\xa5 1950-tallet. Fra 1958 til 1982 gav Kina 23 pandaer til ni forskjellige land. Et h\xc3\xb8ydepunkt i pandadiplomatiet var den kinesiske regjeringens gave av to pandaer, Ling-Ling og Hsing-Hsing, til USA i 1972 etter president Richard Nixons historiske bes\xc3\xb8k til Kina (Nixon gjengjeldte ved \xc3\xa5 sende tilbake et par moskus). Da pandaene ankom i april 1972 donerte f\xc3\xb8rstedame Pat Nixon pandaene til National Zoo i Washington, DC, hvor hun \xc3\xb8nsket dem velkommen i en offisiell seremoni. Over tjue tusen mennesker bes\xc3\xb8kte pandaene den f\xc3\xb8rste dagen, og anslagsvis 1,1 millioner bes\xc3\xb8kende kom for \xc3\xa5 se dem det f\xc3\xb8rste \xc3\xa5ret de var i USA. Pandaer ble sv\xc3\xa6rt popul\xc3\xa6re og Kinas gave ble sett p\xc3\xa5 som en enorm diplomatisk suksess og bevis p\xc3\xa5 Kinas iver etter \xc3\xa5 etablere offisielle forbindelser med USA. Det var s\xc3\xa5 vellykket at den britiske statsminister Edward Heath ba om pandaer for Storbritannia under et bes\xc3\xb8k til Kina i 1974. Chia-Chia og Ching-Ching ankom derfor London Zoo et par uker senere.'